Frederik Vad (S), 2024-11-28:
Tak for det, formand.
Hvis man vil skabe et land, hvor systemet giver mening for almindelige mennesker, så skal man politisk bygge en bro mellem en rimelig indsats og en retfærdig bid af kagen på alle de politiske områder, man sådan set kan komme i tanke om.
Skæbnen ville, da jeg tog toget ind fra Sjælland til Christiansborg her til morgen, at jeg så et facebookopslag fra en fyr, der hedder Thomas, der bor i Korsør, og som har hjulpet mig i valgkampen.
Han er midt i livet, og han er gulvlægger.
Han havde slynget et meget vredt opslag ud til sine facebookvenner, som handlede om, at han nu havde fået svar på en scanning, der viste, at hans knæ var smadret.
Det mindede mig om, hvorfor den her debat er vigtig.
Vi har ikke alle sammen de samme arbejdsliv.
Vi arbejder ikke alle sammen inden for de samme belastede fag.
Vi har ikke alle sammen den samme livsbane.
Det, vi som politikere skal gøre herinde, er at bygge en bro mellem en rimelig indsats og en retfærdig bid af kagen.
Derfor vil vi i Socialdemokratiet gøre noget.
Da velfærdsaftalen blev indgået tilbage i 2006, var efterlønnen en del af fundamentet for det pensionssystem, man lavede.
Efterlønnen forsvandt i 2011.
Siden da har Socialdemokratiet stået forrest i kampen for at sikre et mere retfærdigt pensionssystem.
I 2019 gik vi til valg på at sikre en tidlig tilbagetrækning for dem, der har haft de længste arbejdsliv.
Det blev kaldt bluff.
Nu blev det, vi foreslår, kaldt bluff af Danmarksdemokraternes ordfører lige før i spørgsmålet til ministeren.
Man fornemmer, at en gentagelse er undervejs.
Men mod alle odds, mod alle dommedagsprofetierne og mod det, alle politiske modstandere sagde med, at det ikke kunne lade sig gøre, fik vi retten til tidlig tilbagetrækning.
Da vi gik til valg i 2022, var det også med en ambition om at sikre et land, hvor der er en lidt stærkere bro mellem en rimelig indsats og en retfærdig bid af kagen, nemlig ved at vi vil sikre et lønløft til nogle af de grupper i den offentlige sektor, som knokler allermest og får allermindst ud af det.
Alle sagde, at det ikke kunne lade sig gøre, at det var spin opfundet til kampagnelejligheden, men vi kom i mål med det alligevel.
I dag har tusindvis af mennesker valgt at trække sig tidligere tilbage fra arbejdsmarkedet med retten til tidlig pension.
Næsten endnu vigtigere er det, at tusindvis af mennesker har retten i hånden, men går på arbejde hver dag, fordi den ret giver dem trygheden i alligevel at kunne gå på arbejde.
Både retten til tidlig tilbagetrækning, lønløftet og vores melding nu om, at vi ønsker et mere retfærdigt pensionssystem, bygger på den samme opskrift.
Vi udstikker en retning, vi smider en vision ud over rampen, og så går vi i værkstedet og arbejder for at lave en seriøs, troværdig og ansvarlig model, der sikrer, at vi har en god økonomi også om 10, 20, 30 år, hvor vi har råd til kronikerpakker og råd til kræftbehandling på den ene side, men hvor vi på den anden side samtidig kan bygge en lidt stærkere bro mellem en rimelig indsats og en retfærdig bid af kagen.
Det system ønsker vi at lave om.
Vi har forpligtet os til at gøre det.
Vi skylder de mennesker, som har lange arbejdsliv, at levere et svar.
Det kommer vi til at gøre.
Vi stemmer imod SF's beslutningsforslag, og så går vi i værkstedet og laver en troværdig og ansvarlig model, som danskerne kan regne med.